En video og et nøgenbillede optaget af en dansk kvinde og en dansk mand skaber vrede i Egypten. På videoen ses de to danskere klatre op på den 4.500 år gamle Keops-pyramide i nattens mulm og mørke, mens de taler dansk til hinanden.

- Hvad så, er det hårdt, spørger manden, der optager videoen under klatringen, mens kvinden med et smil svarer.

- Ja, det er fucking hårdt.

På toppen af pyramiden ryger kvinden en smøg, hvorefter hun tager sin bluse af og står i bh og spejder ud over Kairo. Så klipper videoen til et stillbillede, hvor de to personer tilsyneladende ligger nøgne oven på hinanden i en sexstilling på toppen af pyramiden.

Medie: ’Porno på pyramiderne’

Det er ulovligt at klatre på pyramiderne i Egypten, men det er endnu mere strafbart at have sex eller være nøgne på dem.

Egypten har hårde straffe for nøgenhed i det offentlige rum, og en egyptisk skuespiller risikerer i øjeblikket fem års fængsel for at have båret en gennemsigtig kjole over sine ben.

I Egypten har billederne skabt vrede både blandt almindelige egyptere og i antikvitetsministeriet. Nøgenbillederne fra toppen af pyramiden er blevet en historie i alle de store aviser med overskrifter som ’Udenlandsk fotograf udgiver pornografisk film med sin veninde på Keops-pyramiden’.

Fotografen bag: "Det var den dummeste idé, jeg kunne komme på".

DR Nyheder har forsøgt at få en kommentar fra fotografen Andreas Hvid, der har optaget videoen og nøgenbilledet og offentliggjort dem på sociale medier og på sin hjemmeside.

Andreas Hvid har dog ikke ønsket at lave et interview med DR. Han henviser til, at billederne og videoen er solgt eksklusivt til Ekstra Bladet, som han også har talt med, men billedet kan ses på hans hjemmeside her.

Han fortæller, at turen op til toppen af pyramiden var nøje planlagt over flere dage.

- Jeg er ked af, at så mange mennesker er blevet så vrede. Men jeg har også fået positiv respons fra rigtig mange egyptere - noget, jeg synes er værd at huske, siger Andreas Hvid til Ekstra Bladet.

- 'Pyramid fuck' var den dummeste idé, jeg kunne komme på. Vestlig, privilegeret ungdom på sit værste. Alt, hvad der mangler, er en joint og en flaske vodka, siger Andreas Hvid.

Ekstra Bladet spørger også den 23-årige fotograf, om han har tænkt over, hans billeder kan provokere og i værste tilfælde udløse en krise

- Det tror jeg ikke, det får. Det bliver en ting, som går lidt viralt og så går over igen. Jeg ønsker overhovedet ikke, det skal være en ny Muhammed-krise, og billedet karikerer ikke nogen muslimske værdier. Faktisk synes jeg, pyramiderne virker forbløffende lidt værdsat af egypterne. Jeg ved, pyramiderne er vigtige for Egypten, men af samme årsag er det også overraskende, at området flere steder flyder med affald, siger han til Ekstra Bladet.

Egypten: Umoralsk og fornærmende

Ayman Ashmawy, der er leder af Egyptens antikvitetsprogram, sammenligner videoen med ’en krig mod Egypten’.

- Det er en umoralsk film, som er en fornærmelse mod alle symboler på menneskeheden, specielt fordi den er imod vores moral og værdier, siger Ayman Ashmawy til den egyptiske avis al-Masry al-Youm og fortsætter i artiklen:

- Opførslen indikerer, at der er lande, der forsøger at skade Egypten ved at ramme dets vigtigste symboler.

Samtidig spekulerer Ayman Ashmawy og de egyptiske medier i, om videoen og nøgenbilledet muligvis er en forfalskning lavet i billedredigeringsprogrammet Photoshop.

Trusler og bandeord

På de sociale medier og i kommentarer til videoen er arabiske brugere vrede over optagelsen på Egyptens mest berømte turistattraktion.

- Jeg er egypter og finder denne video meget respektløs. Skam dig, skriver en.

På Instagram består en stor del af kommentarerne fra egyptiske brugere mest af bandeord og trusler.

- Når du kommer tilbage til Egypten, vil det blive den sidste dag i dit liv, lyder en af de mange kommentarer.

Den egyptiske antikvitetsminister, Khaled al-Anany, siger i en pressemeddelelse, at han har taget de nødvendige skridt i sagen, og at han øjeblikkeligt har overdraget sagen til den egyptiske anklagemyndighed.

Andreas Hvid siger, at han aldrig mere kan komme tilbage til Egypten.

- Jeg vil holde mig ude af Egypten fremover, da jeg sandsynligvis risikerer at blive dømt, hvis jeg tager tilbage, fortæller han til Ekstra Bladet.

Den danske ambassadør: Sagen tages alvorligt

Den danske ambassadør i Egypten Tomas Anker Christensen følger udviklingen af sagen.

Han forventer ikke, at sagen vil udvikle sig yderligere og forklarer, at det er almindelig producere, at antikvitetsministeren overdrager sager, hvor loven formodes overtrådt til den offentlige anklager.